JKN ต้นทุน-ค่าใช้จ่ายเพิ่ม กดกำไรไตรมาส 2 ลดลง 28% เหลือ 61 ลบ.
JKN กำไรไตรมาส 2/64 ลดลง 28% เหลือ 61 ลบ. จากปีก่อนมีกำไร 85 ลบ. ส่วนงวด 6 เดือนแรกมีกำไร 161 ลบ. ลดลง 11% จากปีก่อนมีกำไร 180 ลบ. หลังต้นทุน – ค่าใช้จ่ายปรับตัวเพิ่มขึ้น
JKN กำไรไตรมาส 2 ลดลง 28% เหลือ 61 ลบ. ฟาก 6 เดือนแรกของปี 64 อ่อนตัวเหลือ 161 ลบ. เหตุต้นทุน-ค่าใช้จ่ายเพิ่ม
10 ส.ค. 2564

บริษัท เจเคเอ็น โกลบอล มีเดีย จำกัด (มหาชน) หรือ JKN รายงานผลการดำเนินงานงวดไตรมาส 2 และงวด 6 เดือนแรกของปี 2564 มีกำไรสุทธิ ดังนี้

สำหรับงวดหกเดือนสิ้นสุดวันที่ 30 มิถุนายน 2564 บริษัทและบริษัทย่อยมีกำไรสุทธิเท่ากับ 160.04 ล้านบาท ซึ่งลดลงจากงวดเดียวกันของปีก่อนเท่ากับ 20.22 ล้านบาท หรือคิดเป็นร้อยละ 11.22 โดยมีสาเหตุมาจากการเพิ่มขึ้นของต้นทุน ทางการเงินที่เพิ่มขึ้นจากงวดเดียวกันของปีก่อนเท่ากับ 21.64 ล้านบาท หรือคิดเป็นอัตราร้อยละ 27.79 โดยเฉพาะอย่างยิ่ง การเพิ่มขึ้นของเงินกู้ยืมจากสถาบันการเงินและการออกจำหน่ายหุ้นกู้เพิ่มในระหว่างงวดเพื่อใช้ในการซื้อกิจการ
ทั้งนี้ จากเหตุผลที่กล่าวไปส่งผลให้อัตราส่วนรายได้รวมต่อกำไรสุทธิ(อัตรากำไรสุทธิ) สำหรับงวดหกเดือนสิ้นสุดวันที่ 30 มิถุนายน 2564 และ 2563 พบว่าปรับตัวลดลงจากร้อยละ 19.66 เป็นร้อยละ 17.77 และอัตราส่วนค่าใช้จ่ายในการขายและบริหารเมื่อเทียบกับ รายได้รวมสำหรับงวดหกเดือนสิ้นสุดวันที่ 30 มิถุนายน 2564 และ 2563 ปรับตัวเพิ่มขึ้นจากร้อยละ 11.64 เป็นร้อยละ 14.75
โดยการเปลี่ยนแปลงดังกล่าวสาเหตุมาจากบริษัทมีการโฆษณาทางสื่อออนไลน์เพิ่มมากขึ้นโดยเริ่มดำเนินการมากตั้งแต่ปลายปีที่ผ่านมา ซึ่งเดิมบริษัทเน้นประชาสัมพันธ์ในรูปแบบจัดงานและสื่อพิมพ์ต่างๆ